### Beslutning

Godkendt. Udvalget anbefaler ansøgeren at starte dialogmøder med borgerne i området.

### Sagsfremstilling

## Resume og sagens baggrund

På Teknik- og Miljøudvalgets møde den 2. december 2021 blev det besluttet at indkalde ideer og forslag til planlægningen med henblik på at udarbejde kommuneplantillæg og lokalplan for et ferie- og fritidscenter på [adresse]. Indkaldelsen er gennemført, og sagen lægger op til udvalgets stillingtagen til, hvorvidt planarbejdet skal fortsætte.

## Indstillinger

Chefen for Plan, Byg og Miljø indstiller, at planprocessen fortsætter med henblik på at
igangsætte udarbejdelsen af forslag til kommuneplantillæg og lokalplan for et ferie- og fritidscenter på [adresse].

## Behandling

Teknik- og Miljøudvalget.

## Sagsfremstilling

Projektudvikler har anmodet kommunen om at igangsætte en planproces, der giver mulighed for at etablere et kombineret feriecenter og fritidsanlæg, "Club Røs", på del af hhv. matr. nr. 6c og 7a, [adresse], [adresse]. Arealet på ca. 20 ha ligger i landzone umiddelbart øst for Ulstrup, nord for [adresse].

*Ideer og forslag til planlægningen*Administrationen har indkaldt ideer og forslag til planlægningen i perioden 31. januar til den 28. februar 2022.

Der er indkommet 13 bemærkninger (Bilag 1) og en underskriftindsamling (Bilag 2), *”Vi ønsker ikke ´Club Røs´ på**Røsnæs,* der ved fristen for at komme med bemærkninger talte 94 underskrifter.

Der er udarbejdet en hvidbog, der opsummerer de indkommende svar samt administrationens bemærkninger og anbefalinger hertil (Bilag 3). Overordnet møder projektet nogen modstand blandt lokalområdet og de nærmeste naboer m.fl.  Der udtrykkes bekymring for og stilles spørgsmål til øget trafik, turismens påvirkning af naturen, herunder § 3-beskyttet natur, samt projektets landskabelige indpasning.

*Kommuneplantillæg og lokalplan*Projektet forudsætter, at der udarbejdes et kommuneplantillæg, der udlægger et nyt rammeområde til feriecenter samt fastlægger rammebestemmelser for den nærmere lokalplanlægning.

En lokalplan skal fastlægge detaljerede bestemmelser for anvendelse, omfang og placering, udformning af bebyggelse og rekreative anlæg samt give grundlag for at varetage øvrige relevante hensyn.

Som en del af planlægningen skal der gennemføres en screening for miljøvurdering af planerne og projektet er desuden omfattet af krav om VVM-screening.

*Forhold til nationale interesser*I forhold til de nationale interesser i planlægningen og de særlige hensyn som planlovens skal varetage inden for kystnærhedszonen, er to punkter særligt relevante:

1. Inden for kystnærhedszonen kan der kun planlægges for arealer i landzone såfremt der er en særlig planlægningsmæssig eller funktionel begrundelse for kystnær lokalisering. Som en del af den særlige begrundelse indgår ofte også forholdet til natur- og landskabsinteresser i området.

  Det betyder, at der stilles et skærpet krav til at begrunde den kystnære placering, og at  der ikke er alternativer uden for kystnærhedszonen. Dette vil være et fokuspunkt ved en  videre planlægning.

1. Ferie- og fritidsanlæg skal lokaliseres efter sammenhængende turistpolitiske overvejelser og kun i forbindelse med eksisterende bysamfund eller større ferie- og fritidsbebyggelser.

  Hensigten er, at nye arealudlæg lokaliseres, så de friholder de åbne og ubebyggede  kyststrækninger og indgår i et samspil med de eksisterende bysamfund uden at virke  dominerende.

Administrationen har været i kontakt med Bolig- og Planstyrelsen om projektet. Styrelsen udtaler sig kun vejledende, så længe kommunen ikke har offentliggjort et konkret planforslag. Styrelsens umiddelbare vurdering er, at der i det konkrete tilfælde er tale om en nærhed til eksisterende bysamfund der gør, at lokaliseringskravet vil være opfyldt. Indpasningen i forhold til kystlandskabet har dog også betydning.

*Fokuspunkter i planlægningen*På baggrund af projektets lokalisering og de hensyn der skal varetages i området samt de indkomne bemærkninger, jf. bilag 3, vurderer administrationen at følgende emner bør indgå som særlige fokuspunkter i planlægningen:

* Projektets indpasning i det kystnære landskab, både bebyggelse og rekreative anlæg
* Bebyggelsens fysiske fremtræden
* Infrastruktur og trafikale forhold
* Varetagelse af naturmæssige hensyn, herunder undersøge muligheder og begrænsninger i evt. at inddrage og udnytte §3-beskyttede søer.

*Administrationen anbefaler*Administrationen vurderer på baggrund af det fremsendte materiale og den foreløbige faglige vurdering, at der er grundlag for at arbejde videre med projektet og anbefaler således, at planprocessen fortsætter med henblik på at udarbejde forslag til kommuneplantillæg og en lokalplan for projektet.

Som beskrevet er der udtrykt en vis utryghed i lokalområdet for, hvad projektet vil betyde for omgivelserne og de mennesker der bor i området. Det vil være muligt at vægte hensynet til denne lokale bekymring højere. Administrationen har i sin vurdering lagt vægt på, at selv om det ansøgte projekt vil medføre en forandring i lokalområdet, vil de indkomne bemærkninger, herunder ovenstående fokuspunkter, kunne håndteres og undersøges nærmere i planlægningen og den tilknyttede miljøscreening mv.

**Økonomiske Konsekvenser**
Ingen.